Title: Kurs i tradjazz - Gateparadeband til jazzfestivalen 2002
Author: ngs94
Last saved by: romsamm
Company: Møre og Romsdal fylkeskommune

Kurs i tradjazz - Gateparadeband til jazzfestivalen 2010.
Studieplan for Jazzlogen 2010.

Ytre Suløen Jassensemble, Molde Janitsjar og Molde International Jazz Festival arrangerer også i 2010 kurs i tradjazz.  Hovedmålet er som tidligere, å legge grunnlaget for et gateparadeband under jazzfestivalen i Molde. 

Samarbeidet mellom Molde International Jazz Festival og Molde Janitsjar, som har eksistert siden 1998, fortsetter også i 2010. Samarbeidsavtalen innebærer at Molde Janitsjar står for organisering og praktisk gjennomføring av arbeidet med Jazzlogen. Molde Janitsjar har også et betydelig ansvar i forhold til finansiering av Jazzlogen (f.eks. når det gjelder tilskudds-søknader). Dette er for Molde International Jazz Festival et ledd i det å trekke lokale musikkrefter inn i arbeidet med jazzfestivalen, samtidig som Molde Janitsjar styrker sin samarbeidsprofil i forhold til andre musikkmiljøer. 

Mål og målgruppe:
Kurset retter seg mot musikere på slagverk og blåseinstrumenter som har lyst til å lære seg å spille melodier så nær som mulig slik de gjorde det i New Orleans på 30-tallet, musikk innenfor tradjazzsjangeren som Ytre Suløen Jassensemble er særdeles gode eksponenter for. Målet er på sikt at musikerne f.eks. kan etablere egne tradjazzband i sine lokalmiljø og få flere til å spille jazz generelt.

OBS ! Nedre aldersgrense for å være med er 14 år (fylle 14 år i løpet av påmeldingsåret). Det stilles ingen formelle krav ut over det at alle som skal være med må ha lyst til og tro på at de kan lære å spille tradjazz og dessuten ha et visst musikalsk erfaringsgrunnlag gjennom spilling i korps, ensembler eller tilsvarende.

Instruksjon/musikalsk opplegg:
Medlemmene i Ytre Suløen Jassensemble står for opplæringen. Kurset går over 3 helgesamlinger i Molde. Det tas sikte på at alle skal lære å spille melodier på gehør (uten noter) og alle som vil får anledning til å prøve seg på improvisasjon.

Tidspunkt :
Første samling blir 16. - 17. januar 2010. Det vil bli ytterligere to helgesamlinger, nemlig  17. - 18. april  2010 og 17. - 18. juli 2010. I tillegg kommer opptredener hele uka under jazzfestivalen 19. - 24. juli 2010.

Under helgesamlingene vil øvingstidene bli slik :
Lørdager kl. 10.30 - 17.00 og søndager kl. 11.00 - 16.00. Det tas forbehold om mindre justeringer av tidspunktene.  

Sted, pris og påmelding :
Samlingene blir på Molde videregående skole (tidl. gymnaset) i Molde.    
Deltakeravgiften (kursavgiften) er kr 1.000,- pr. deltaker for 2010, som bes betalt til kto. 9650 09 43251 innen første samling 16. og 17. januar 2010 eller etter avtale med May Liss.  Avgiften inkluderer ett felles måltid m/drikke på en av dagene under samlingene (søndagen). Øvrige måltider og utgifter til dette, samt evt. overnattingsutgifter, må ordnes av den enkelte deltaker. Den enkelte deltaker må også selv ordne overnatting. 

Påmelding sendes:
Jazzlogen 2010, c/o Molde Janitsjar , Postboks 2307, 6402 Molde. 
NB!  Bruk fastlagt påmeldingsskjema.  Påmelding kan også sendes som e-post eller post.